**OBRAZLOŽENJE FINANCIJSKOG PLANA 2022. – 2024. godine**

**SVEUČILIŠTE U ZAGREBU, STOMATOLOŠKI FAKULTET ZAGREB**

1. **UVOD – SAŽETAK DJELOKRUGA RADA**

Stomatološki fakultet je javno visoko učilište u sastavu Sveučilišta u Zagrebu, koji ustrojava i izvodi sveučilišne studije, znanstveni i stručni rad u području biomedicine te u srodnim poljima. Fakultet je pravna osoba sa statusom javne ustanove koji svoju djelatnost ostvaruje obrazovanjem stručnjaka kroz integrirani preddiplomski i diplomski sveučilišni studij Dentalna medicina, integrirani preddiplomski i diplomski sveučilišni studij Dentalna medicina na engleskom jeziku, poslijediplomski doktorski studij, poslijediplomske specijalističke studije, te kroz programe cjeloživotnog učenja u području rada doktora dentalne medicine sa svim potrebnim znanjima iz bazičnih biomedicinskih znanosti, opće medicine i dentalne medicine.

Stomatološki fakultet nastoji postići visoku kvalitetu obrazovanja educirajući suvremenog doktora dentalne medicine, kompetentnog pružati dentalnu zdravstvenu skrb za čitavu populaciju. Stoga, Stomatološki fakultet svojim djelovanjem ostvaruje široko društveno značenje te je izravno zainteresiran za opću društvenu dobrobit uvažavajući sve sadašnje, ali i buduće potrebe društva. Osim svoje primarne zadaće, edukacije studenata i doktora dentalne medicine kroz programe cjeloživotnog učenja, djelatnici Fakulteta sudjeluju i u radu ekspertnih tijela Ministarstva zdravlja, Gradskog ureda za zdravstvo te i na taj način sudjeluju u razvoju i provedbi strategije oralnog zdravlja u Republici Hrvatskoj. Jedan od primjera društvene angažiranosti je i terenski rad studenata Stomatološkog fakulteta koji uključuje posjete školama i vrtićima grada Zagreba kako bi djecu educirali i motivirali za provođenje adekvatne oralne higijene, što pak doprinosi ukupnom provođenju strategije oralnog zdravlja Republike Hrvatske.

Značajna djelatnost Fakulteta je i znanstveni rad u okviru različitih znanstvenih projekata, što također značajno utječe na podizanje kvalitete diplomske, a posebice poslijediplomske nastave. Važno je pripomenuti da se u okviru znanstvenih projekata često financiraju i mladi doktori dentalne medicine (nekadašnji znanstveni novaci) čija je prvenstvena zadaća bavljenje znanstvenim radom i izrada disertacije, ali pritom pripomažu i u nastavnom procesu, poglavito vježbama, te se na taj način odgaja i osigurava budući nastavnički kadar.

Djelatnost Fakulteta se pretežno obavlja u Zavodima - ustrojstvenim jedinicama koje nemaju status podružnica u smislu članka 9. Zakona o ustanovama. Zavod je ustrojstvena jedinica Fakulteta koja obavlja djelatnost pretežno u jednoj grani, odnosno polju. Ustrojstvene jedinice Fakulteta su: zavodi, katedre i laboratoriji, dekanat, središnja stomatološka knjižnica i tajništvo.

1. **OBRAZLOŽENJE PROGRAMA**

Fakultet planira svoj djelokrug rada kroz redovnu djelatnost koju čine: nastavna djelatnost, znanstveno-istraživačka djelatnost i dopunska djelatnost. Za obavljanje redovne djelatnosti predviđeni su izvori financiranja: 11, 31, 43, 51, 52, 61, 71 i 576. Za 2022. godinu planirana su sredstva u iznosu od 51.803.739,00 kuna, procjena za 2023. godinu iznosi 51.230.075,00 kuna, dok za 2024. godinu procjena iznosi 50.598.565,00 kuna.

Osim procjene prihoda za trogodišnje razdoblje, procijenjeno je i uključeno preneseno stanje na računu (donos, iznos koji se iskazuje u jednom iznosu po izvoru financiranja), ali ne kao prihod. S druge strane, iskazano je i stanje na računu koje se prenosi u slijedeću godinu, također po izvorima financiranja (odnos, iznos s negativnim predznakom).

Limit za rashodnu stranu namjenskih i vlastitih izvora financiranja generira se kao donos+ prihod-odnos.

Stomatološki fakultet Sveučilišta u Zagrebu predlaže financijski plan za razdoblje 2022.-2024. godine sukladno Uputama za izradu prijedloga financijskog plana razdjela 080 - Ministarstvo znanosti i obrazovanja za razdoblje 2022.-2024. godine.

Ukupan prijedlog limita za rashodnu stranu financijskog plana za 2022. godinu iznosi 53.193.130,00 kuna, procjena za 2023. godinu iznosi 51.793.456,00 kuna, dok za 2024. godinu procjena iznosi 51.467.346,00 kuna.

Prijedlog Financijskog plana Fakulteta sastavljen je prema propisanim proračunskim klasifikacijama koje obuhvaćaju: programe, izvore financiranja i ekonomske klasifikacije.

 Zakonske osnove na kojima se zasnivaju programi su:

* Zakon o znanstvenoj djelatnosti i visokom obrazovanju
* Zakon o proračunu
* Pravilnik o proračunskom računovodstvu i računskom planu
* Zakon o fiskalnoj odgovornosti
* Uredba o sastavljanju i predaji izjave o fiskalnoj odgovornosti i izvještaja o primjeni fiskalnih pravila
* Uputa za izradu prijedloga financijskog plana razdjela 080- Ministarstvo znanosti i obrazovanja za razdoblje 2022.-2024. godine

**Financijski plan Fakulteta razrađen je kroz sljedeće aktivnosti:**

Izrada financijskog plana temelji se na zadanim limitima za Sveučilište u Zagrebu odnosno njegove sastavnice za izvor 11 Opći prihodi i primici pod aktivnošću **A621001 Redovita djelatnosti sveučilišta u Zagrebu**. Fakultet se financira prema izvorima financiranja propisanim člankom 107. Zakona o znanstvenoj djelatnosti i visokom obrazovanju.

Sveučilišta iskazuju rashode za plaće i materijalna prava zaposlenih (jubilarne nagrade, otpremnine, pomoći za rođenje djeteta, naknade u slučaju dugotrajnog bolovanja, regres, božićnica) te prijevoz s posla i na posao sukladno zakonu i kolektivnom ugovoru.

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2020. | Plan 2021. | Plan 2022. | Plan 2023. | Plan 2024. | Indeks 22./21. |
| A621001 | 35.626.208 | 37.405.137 | 37.059.018 | 37.059.018 | 37.059.018 | 99,07 |

Sljedeća aktivnost **A622122 je programsko financiranje** prema limitu kojeg smo dobili od Sveučilišta, a obuhvaća subvencije participacija školarina i potpore znanosti.

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2020. | Plan 2021. | Plan 2022. | Plan 2023. | Plan 2024. | Indeks 22./21. |
| A622122 | 3.275.685 | 3.174.266 | 3.314.621 | 3.563.218 | 3.563.218 | 104,42 |

Izrada plana rashoda i izdataka financiranih iz evidencijskih prihoda i primitaka (osim EU projekata) aktivnost **A679088 Redovita djelatnost Sveučilišta u Zagrebu „ostali izvori financiranja“**.

Izvršenje rashoda s navedenih aktivnosti provodi se s računa proračunskog korisnika (Fakulteta), a evidencija u sustavu državne riznice o ostvarenju i trošenju vlastitih i namjenskih prihoda i primitaka provodi se na temelju mjesečnih izvještaja korisnika (evidencijski prihodi).

Najznačajniji dio navedenih evidencijskih prihoda odnosi se na izvore 31 Vlastiti prihodi koji se najvećim dijelom odnose na cjeloživotno obrazovanje, 43 Prihodi po posebnim propisima (školarine, promocije, upisnine sveučilišnih studija) i 52 za projekte Hrvatske zaklade za znanost koja od 1.1.2022. postaje proračunski korisnik državnog proračuna, mijenja se proračunska klasifikacija prihoda odnosno izvora financiranja u financijskim planovima. Od 2022. prihodi i rashodi se iskazuju na kontu 639 (izvor 52 – ostale pomoći).

**Aktivnost A679088 izvor 31**

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2020. | Plan 2021. | Plan 2022. | Plan 2023. | Plan 2024. | Indeks 22./21. |
| A679088 | 1.878.228 | 2.109.062 | 2.170.000 | 2.224.250 | 2.224.250 | 102,88 |

**Aktivnost A679088 izvor 43**

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2020. | Plan 2021. | Plan 2022. | Plan 2023. | Plan 2024. | Indeks 22./21. |
| A679088 | 8.017.444 | 8.159.901 | 7.022.344 | 7.092.567 | 7.092.567 | 86,05 |

**Aktivnost K679116 odnosi se na izvor 576**

Na ovoj aktivnosti planirana su sredstva u iznosu od 413.257,00 kuna, a odnose se na Ugovor o dodjeli bespovratnih financijskih sredstava za operaciju „Sanacija oštećenja prouzrokovanih potresom na objektima Stomatološkog fakulteta u Zagrebu“, FSEU.2021.MZO.047. koji je potpisan ove godine. Dobivenim sredstvima povećati ćemo vrijednost imovine u vidu građevinskih radova.

**Na izvoru 51** planirani su prihodi u iznosu od78.410,00 kuna za provedbu projeka - Erasmus+ pod nazivom - Oral Potentially Malignant Disorders: Training of Healthcare Professionals. Svrha projekta je izraditi edukativne materijale o oralnim potencijalno malignim lezijama oralne sluznice koje će biti korištene za edukaciju zdravstvenih radnika (stomatologa i medicinara). U projektu sudjeluje 6 europskih sveučilišta iz UK, Portugala, Španjolske, Francuske, Italije i Hrvatske. Aktivnosti su izrada web stranice s nastavnim materijalima, izrada e- knjige i atlasa te organizacija stručnih skupova.

**Na izvoru 61** planirani su prihodi od tekućih donacija neprofitnih organizacija za studentske programe te tekućih donacija od trgovačkih društava. Stomatološki fakultet partner je trgovačkom društvu Topomatika d.o.o. u provedbi projekta pod nazivom „Biorazgradivi implantati za inženjerstvo koštanog tkiva“, eferentne oznake projekta: KK.01.2.1.02.0209, prijavljenog na Poziv na dostavu projektnih prijedloga „Povećanje razvoja novih proizvoda i usluga koji proizlaze iz aktivnosti istraživanja i razvoja – faza II“.

**Na izvoru 71** planirani su prihodi od 15.000 kuna od otkupa stanova čiji će se prihod u potpunosti pokriti kupnjom nefinancijske imovine.

**CILJEVI PROVEDBE PROGRAMA U RAZDOBLJU 2021. – 2023. I POKAZATELJI USPJEŠNOSTI KOJIMA ĆE SE MJERITI OSTVARENJE TIH CILJEVA**

**CILJ 1. NASTAVNA DJELATNOST**

**OBRAZLOŽENJE CILJA**

Stomatološki fakultet u Zagrebu svoju nastavnu djelatnost ostvaruje obrazovanjem stručnjaka kroz integrirani preddiplomski i diplomski sveučilišni studij Dentalna medicina, istovrstan studij na engleskom jeziku, poslijediplomski doktorski studij, te poslijediplomske specijalističke studije. Stomatološki fakultet nastoji postići visoku kvalitetu obrazovanja educirajući studente dentalne medicine osim u području rada doktora dentalne medicine i sa svim potrebnim znanjima iz bazičnih biomedicinskih znanosti te opće medicine. Na taj način želi se educirati budući doktor dentalne medicine kompetentan pružati dentalnu zdravstvenu skrb za čitavu populaciju. U ostvarenju tog cilja nužno je osigurati visoku kvalitetu predavanja, seminara i kliničkih vježbi osobito bitnih za manualnu spretnost i budući rad doktora dentalne medicine, te adekvatnu provjeru znanja kako bi se i ostvarili zadani ishodi učenja u studijskom programu. Stoga se potiču studenti integriranog studija, te poslijediplomskog doktorskog i poslijediplomskih specijalističkih studija na uključivanje u anketiranje nastave (ocjenjivanje sastavnih segmenata nastave i samih nastavnika) kako bi se postigla što realnija ocjena kvalitete postojeće nastave i dobile smjernice za njeno unaprijeđenje. To pak rezultira povećanjem broja studenata koji stiču minimalno 55 ECTS bodova u akademskoj godini, odnosno povećanjem srazmjera broja upisanih i diplomiranih studenata.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj****rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2022.** | **Ciljana vrijednost 2023.** | **Ciljana vrijednost 2024.** |
| Broj studenata koji su stekli minimalno 55 ECTS bodova u protekloj ak. god. i ostvarili pravo upisa više godine studija  | Podizanje indeksa uspješnosti studiranja | Postotak | 68% ukupnog broja studenata | Prodekan za nastavu i studente / Služba za studente i trajnu izobrazbu | 71% | 74% | 76% |
| Srazmjer broja upisanih i diplomiranih studenata | Podizanje indeksa uspješnosti studiranja | Postotak | 64% (omjer broja upisanih studenata i onih koji završe studij) | Prodekan za nastavu i studente / Služba za studente i trajnu izobrazbu | 80% | 82% | 84% |
| Broj studenata uključenih u ankete o kvaliteti nastave | Povećanje broja studenata uključenih u ankete o kvaliteti nastave | Postotak | 44,5% ukupnog broja studenata | Prodekan za nastavu i studente / Prodekan za upravljanje kvalitetom / Služba za studente i trajnu izobrazbu | 46% | 49% | 50% |

**CILJ 2. ZNANSTVENO – ISTRAŽIVAČKA DJELATNOST**

**OBRAZLOŽENJE CILJA**

Istraživačka strategija Fakulteta mora pomoći nastavnom osoblju u znanstvenom usavršavanju kako bi se postigao dugoročni znanstveni razvoj svakog pojedinca pa time i cijelog fakulteta. Na taj način osnažuje se i zadržava vodeća znanstvena uloga Stomatološkog fakulteta na nacionalnoj razini i u regiji. Stoga je iznimno bitno poticati i usmjeravati aktivno sudjelovanje nastavnog osoblja u istraživačkim projektima (posebice na međunarodnoj razini) s ciljem postizanja međunarodno priznate i prepoznate znanstvene aktivnosti u polju dentalne medicine i srodnih područja. Svakako da je međunarodno prepoznata izvrsnost nastavnika Stomatološkog fakulteta i vrlo bitan kriterij u prepoznatljivosti kvalitete samog fakulteta (pa i Sveučilišta) u međunarodnom okruženju. Jedan od pokazatelja svakako je i broj objavljenih radova u časopisima indeksiranim u Web of Science, broj radova objavljenih u suradnji s inozemnim autorima (proizašlih iz međunarodne suradnje), te broj odobrenih nacionalnih (HRZZ) i međunarodnih projekata. Nažalost, s obzirom na trenutno i prognostički, još uvijek aktivnu pandemiju COVID-19 virusa i njen nužan utjecaj na sve segmente društva, pa tako i znanost, za očekivati je ponešto smanjenu aktivnosti u pogledu objave znanstvenih radova, osobito u segmentu međunarodne suradnje.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj****rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2022.** | **Ciljana vrijednost 2023.** | **Ciljana vrijednost 2024.** |
| Broj objavljenih radovaBroj objavljenih radova temeljem međunarodne suradnjeBroj odobrenih nacionalnih projekataBroj odobrenih međunarodnih projekata | Podizanje indeksa znanstveneuspješnosti Podizanje indeksa znanstveneuspješnostiPodizanje indeksa znanstveneuspješnostiPodizanje indeksa znanstveneuspješnosti | Broj objava radova u WoS-uBroj radova u koautorstvu s inozemnim autorimaBroj odobrenih nacionalnih projekataBroj odobrenih međunarodnih projekata | 93 | Prodekan za znanost / Voditelj knjižnice | 110 | 115 | 120 |
| 28 | Prodekan za znanost / Voditelj knjižnice | 35 | 40 | 45 |
| 5 | Prodekan za znanost  | 5 | 5 | 6 |
| 0 | Prodekan za znanost  | 1 | 1 | 1 |

**CILJ 3.** Uskladiti ponudu i programe poslijediplomskih specijalističkih studija na Stomatološkom fakultetu Sveučilišta u Zagrebu s potrebama cjeloživotnog usavršavanja

**OBRAZLOŽENJE CILJA**

Promišljajući o potrebama suvremenih doktora dentalne medicine za kvalitetnim cjeloživotnim stručnim usavršavanjem Stomatološki fakultet je još 2007. godine pokrenuo poslijediplomski specijalistički studij Dentalna medicina. Prateći razvoj struke i potrebe tržišta, 2016. godine je pokrenut i poslijediplomski specijalistički studij Dentalna implantologija. Vodeći se postavljenim smjernicama Stomatološki fakultet je 2019. godine uveo i novi poslijediplomski specijalistički studij „Dentalno-medicinski turizam“. S obzirom na konstantan napredak struke i sve veće zahtjeve pacijenata, što predstavlja i izazov u stručnom radu doktora dentalne medicine, Uprava Stomatološkog fakulteta je svjesna činjenice kako samo konstantno osuvremenjivanje postojećih i uvođenje novih poslijediplomskih specijalističkih studija može i nadalje osigurati visoku kvalitetu poslijediplomske nastave, te Stomatološkom fakultetu omogućiti da i u tom segmentu rada zadrži vodeće mjesto u zemlji i regiji.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj****rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2022.** | **Ciljana vrijednost 2023.** | **Ciljana vrijednost 2024.** |
| Broj poslijediplomskih specijalističkih studija | Usklađivanje ponude i programa poslijediplomskih specijalističkih studija s potrebama stomatoloških specijalizacija | Broj poslijediplomskih specijalisitčkih studija (kumulativno) | 3 | Služba za poslijediplomske studije | 4 | 5 | 5 |

**CILJ 4.** Podizanje indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu

**OBRAZLOŽENJE CILJA**

Stomatološki fakultet Sveučilišta u Zagrebu provodi analizu uspješnosti programa trajne izobrazbe u svrhu očuvanja i podizanja kvalitete, te boljeg planiranja programa trajne izobrazbe. Za analizu uspješnosti se koriste objektivni, mjerljivi i usporedivi pokazatelji (čije se vrijednosti dobivaju od strane nadležnih fakultetskih službi) pretočeni u bodove, u skladu s Pravilnikom o trajnoj izobrazbi Stomatološkog fakultetu Sveučilišta u Zagrebu, a sve s ciljem ostvarenja što boljih obrazovnih, strukovnih i poslovnih rezultata.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj****rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2022.** | **Ciljana vrijednost 2023.** | **Ciljana vrijednost 2024.** |
| Indeksuspješnosti programa trajne izobrazbe | Podizanje indeksauspješnosti programa trajne izobrazbe | bod | 75bodova | Služba za studente i trajnu izobrazbu | 80bodova | 85bodova | 90 bodova |

**CILJ 5.** Uvođenje novih promotivnih aktivnosti u promidžbi programa trajne izobrazbe Stomatološkog fakulteta Sveučilišta u Zagrebu

**OBRAZLOŽENJE CILJA**

Osim Stomatološkog fakulteta Sveučilišta u Zagrebu programe trajne izobrazbe za doktore dentalne medicine u Hrvatskoj izvode i druge institucije i ustanove poput Hrvatske komore dentalne medicine, strukovnih društava i dr. U odnosu na prijašnja vremenska razdoblja danas je broj programa trajne izobrazbe, ponuđen na tržištu, prilično visok. Počesto, i bez obzira na kvalitetu, nije jednostavno osigurati dovoljan broj sudionika na pojedinom programu trajne izobrazbe kako bi se postigla i financijska opravdanost izvođenja pojedinog programa. U svrhu stalnog izvještavanja zainteresiranih subjekata (doktora dentalne medicine, zubnih tehničara, zubnih asistentica) za programe trajne izobrazbe u organizaciji Stomatološkog fakulteta, do sada su se koristile internetske (mrežne) stranica, za pojedini program trajne izobrazbe, kao oblik promotivne aktivnosti. Prateći suvremena stremljenja u digitalnom obliku informiranja i sa željom konstantnog unaprijeđivanja informiranosti potencijalnih polaznika trajne edukacija uprava Stomatološkog fakulteta odlučila se na prelazak informiranja putem društvenih mreža kao posjećenijeg, pa time i prikladnijeg, oblika promidžbe programa trajne edukacije. Prva društvena mreža na kojoj se objavljuje je Facebook zbog populacije koja se njome služi. Od iduće godine uvoditi će objave i na drugim društvenim mrežama (Instagram, Twiter).

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2022.** | **Ciljana vrijednost 2023.** | **Ciljana vrijednost 2024.** |
| Broj objava na društvenim mrežama za promicanje programa trajne izobrazbe  | Uvođenje novih promotivnih aktivnosti u promidžbi programa trajne izobrazbe | broj objava nadruštvenim mrežama | 10 | Povjerenstvo zatrajnu izobrazbu | 15 | 20 | 25 |

**CILJ 6.** Povećanje broja gostujućih profesora i inozemnih nastavnika koji dolaze održati predavanje na Stomatološkom fakultetu Sveučilišta u Zagrebu

**OBRAZLOŽENJE CILJA**

Plan Stomatološkog fakulteta je da svaki Zavod, kao ustrojstvena jedinica, ima gostujućeg profesora iz eminentne svjetske, sveučilišne ili zdravstvene, ustanove. Time se i naš Fakultet, bolje pozicionira na globalnoj razini s obzirom da institucija gostujućeg profesora omogućuje i djelatnicima naše ustanove bolje povezivanje s ostalim djelatnicima iz matične ustanove gosta profesora. Cjelovito gledajući to doprinosi suradnji dviju ustanova, a ujedno se ostvaruje mogućnost lakše i kvalitetnije suradnje naših nastavnika (potencijalno i studenata) u znanstvenom i stučnom radu. Gosta profesora imenuje Zavod, a bira se na vremensko razdoblje od 2 godine s mogućnošću produljenja za još jedan mandat. Iz razloga što je stav Stomatološkog fakulteta da gostujući profesori budu eminentna svjetska imena u svom području rada, koja najčešće nemaju dovoljno slobodnog vremena, trenutni broj gostujućih profesora nije zadovoljavajuć. S obzirom na stanje svjetske pandemije COVID-19 virusa, realno, sve je manja želja, i mogućnost, svjetski priznatih stručnjaka za putovanjima kako bi održali nastavu na našem Fakultetu koja ne može uvijek biti „online“, već dapače, vrlo često uključuje i praktične oblike edukacije na pacijentima. U vjeri kako će u idućoj godini pandemija ipak jenjavati, za očekivati je ponovnu aktivaciju želja, i mogućnosti, dolazaka stranih stručnjaka na naš Fakultet. Stoga je u narednom razdoblju neophodna inicijativa na razini pojedinih Zavoda, i njihovih predstojnika, za ostvarivanjem kontakata s vrhunskim stručnjacima iz djelokruga rada njihovih zavoda kako bi se dobile privole, odnosno iskazala njihova spremnost za održavanjem predavanja/vježbi na našem Fakultetu. Potom Zavod predlaže Upravi Fakulteta imenovanje dotičnog stručnjaka - gostujućih profesorom. Potvrdu o njegovom imenovanju donosi Fakultetsko vijeće. Do sada je, od njegova osnutka, na Stomatološkom fakultetu bilo imenovano 11 gostujućih profesora.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2022.** | **Ciljana vrijednost 2023.** | **Ciljana vrijednost 2024.** |
| Broj gostujućih profesora | Angažirani gostujući profesori (dvogodišnji mandat) | Brojprofesora | 3 | Uprava fakultetaSlužba zaMeđunarodnusuradnju | 4 | 4 | 5 |

**IZVJEŠTAJ O POSTIGNUTIM CILJEVIMA**

**Broj studenata koji su u prethodnoj akademskoj godini stekli minimalno 55 ECTS bodova (uspješnost studiranja) –** u akademskoj godini 2020./2021. do dana 15. rujna 2021.g. na Stomatološkom fakultetu u Zagrebu ukupno su 453 studenta stekli više od 55 ECTS bodova i to po godinama studija: 1. godina - 56 studenata; 2. godina - 76 studenata; 3. godina - 70 studenata; 4. godina - 77 studenata; 5. godina - 81 student; 6. godina - 93 studenta. Valja pripomenuti kako akademska godina još niti približno nije završena jer je u tijeku jesenski ispitni rok, a potom slijedi još i dekanski ispitni rok.

**Omjer broja završenih studenata u akademskoj godini i broja studenata upisanih u prvu godinu te akademske godine –** kako i niz godina do sada Stomatološki fakultet u Zagrebu upisuje na prvu godina integriranog studija dentalna medicina 85 studenata. Ove, još uvijek aktualne, akademske godine 2020./21. diplomiralo ih je, do 15. rujna 2021.g., ukupno 54, što srazmjer broja upisanih i diplomiranih studenata čini dosta niskim (64%). No, obzirom na zaprimljene prijave obrana, do kraja akademske godine očekuje ih se da diplomira još nekolicina studenata što će utjecati na povećanje navedenog srazmjera.

**Broj studenata uključenih u ankete o kvaliteti nastave** - u akademskoj godini 2020./2021. do dana 15. rujna 2021.g. na Stomatološkom fakultetu u Zagrebu izvršene su dvije ankete studenata o kvaliteti nastave. Ukupno je sudjelovalo 240 studenta, odnosno 44,44%.

**Broj radova objavljenih u časopisima uvedenim u bazi Web of Science za STEM područja znanosti –** nastavnici i studenti Stomatološkog fakulteta objavljuju rezultate svojih znanstvenih istraživanja i u prestižnim svjetskim časopisima indeksiranim u bazi Web of Sience. Dio tih radova proizašao je i iz međunarodne suradnje – sa znanstvenicima iz drugih zemalja. Tako je u ovoj 2021. godini do izrade ovog izvještaja, objavljeno ukupno 93 rada u časopisima citiranim u WoS-u, te 28 radova u koautorstvu s inozemnim autorima. Na Fakultetu je trenutno aktivno 5 nacionalnih projekata (HRZZ), no, nažalost, niti jedan međunarodni.

**Uskladiti ponudu i programe poslijediplomskih specijalističkih studija na Stomatološkom fakultetu Sveučilišta u Zagrebu** – 2019. godine je uveden zadnji poslijediplomski specijalistički studij „Dentalno-medicinski turizam“, te na Stomatološkom fakultetu u Zagrebu trenutno postoje ukupno tri poslijediplomska specijalistička studija. S obzirom na konstantan napredak struke, osobito u tehnološkom smislu, ove godine je izrađen program novog poslijediplomskog specijalističkog studija naslova „Protetika dentalne medicine“, koji je predan nadležnim službama Sveučilišta u Zagrebu, te je trenutno u fazi recenzije. Isto tako je u pripremi i novi poslijediplomski specijalistički studij iz područja restaurativne dentalne medicine i endodoncije.

**Podizanje indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu** - za 2021. godinu ciljana vrijednost prosječnog indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu bila je 75 bodova. Ona je ostvarena, no obzirom na mali broj održanih tečajeva ne može se smatrati relevantnim pokazateljem. U programu trajne izobrazbe na Stomatološkom fakultetu u Zagrebu najvećim se dijelom održavaju radni tečajevi s direktnim, osobnim, angažmanom svih sudionika. Kako takva vrsta tečajeva nije prikladna za rad „na daljinu“, oni niti nisu mogli biti odrađeni sukladno preporukama Kriznog stožera i Ministarstva zdravstva. Stoga je izostala i realizacije većine tečajeva u organizaciji Stomatološkog fakulteta u Zagrebu. U nadi kako će u idućoj godini pandemija ipak jenjavati, za očekivati je značajniju aktivaciju programa trajne izobrazbe. Stoga je u planu, kako je tablično i prikazano, ponovni napredak u ostvarivanju indeksa uspješnosti trajne izobrazbe.

**Uvođenje novih promotivnih aktivnosti u promidžbi programa trajne izobrazbe Stomatološkog fakulteta Sveučilišta u Zagrebu** – nastavno na prijašnji cilj niti promocija programa trajne izobrazbe koje organizira Stomatološki fakultet nije bila na željenom nivou. U skladu s novim informacijskim/informatičkim trendovima, Stomatološki fakultet u Zagrebu napustio je dosadašnje oblike promotivnih aktivnosti u vidu mrežnih stranica za svaki pojedini program trajne izobrazbe i usredotočio se na promotivne aktivnosti preko društvenih mreža. No, kako zbog epidemiološke situacije nije bilo moguće održavanje radnih tečajeva koji čine većinu tečajeva trajne izobrazbe Stomatološkog fakulteta, to nije rađena niti njihova promocija. Kako je već spomenuto radni tečajevi traže direktan radni angažman sudionika i nisu prikladni za održavanje „na daljinu“. U planu je, čim to epidemiološka situacija dozvoli, aktivacija radnih tečajeva trajne izobrazbe, a time i prethodna objava njihovih promotivnih materijala na društvenim mrežama (Facebook, Instagram, Twiter).

**Povećanje broja gostujućih profesora i inozemnih nastavnika koji dolaze održati predavanje na Stomatološkom fakultetu Sveučilišta u Zagrebu** - trenutačno imamo 3 gostujuća profesora: Luc Marcs - Zavod za dječju i preventivnu stomatologiju; Richard Scott - Zavod za dentalnu antropologiju i Reinhard Hickel- Zavod za endodonciju i restaurativnu stomatologiju. Valja naglasiti kako su u nastavi na našem Fakultetu, gosti profesori posebno vrijedni za praktične oblike nastave kako bi studentima pokazali i prikazali nova dostignuća u njihovom području struke, a koji se izvode s učešćem pacijentima. Nažalost, s obzirom na trajanje pandemije COVID-19 virusa, svjetski stručnjaci/gosti profesori i nisu skloni putovanjima što uključuje i održavanje nastave na našem Fakultetu. Ukoliko prestane pandemije u idućoj godini, za očekivati je ponovnu spremnost i voljnost stranih stručnjaka za dolaskom na naš Fakultet što bi pak rezultiralo ponovnim povećanjem broja gostujućih profesora.

S poštovanjem,

Dekanica:

Prof.dr.sc. Zrinka Tarle